‘প্লাস্টিক ডিমে’র জেরে শহরের বাজারগুলিতে ডিম বিক্রির পরিমাণ কমেছে। ক্রেতাদের একাংশ এসে ডিমের খুঁটিনাটি বিষয় জিজ্ঞাসা করছেন। অনেকে আবার না কিনেই চলে যাচ্ছেন। এমনটাই জানাচ্ছেন ডিম বিক্রেতাদের একাংশ। 
বিক্রেতাদের বক্তব্য, ডিম-আতঙ্কের প্রভাব পড়েছে ডিম বিক্রির উপরেও। স্বাভাবিকভাবে বিক্রিও কিছুটা কমেছে। নিউ মার্কেটের এক ডিম ব্যবসায়ীর কথায়, ‘‘সকলেই এসে ডিম নিয়ে খোঁজখবর করছেন। অনেকে আবার না কিনেও চলে যাচ্ছেন।’’ প্রসঙ্গত, শহরের বিভিন্ন দোকান থেকে ইতিমধ্যেই ডিমের নমুনা সংগ্রহ করেছে পুরসভা। সেগুলি যাচাই করার জন্য প্রাণিসম্পদ উন্নয়ন দফতরের পরীক্ষাগারে পাঠিয়েছে তারা। 
ব্যবসায়ীদের একাংশ আপাতত সেই পরীক্ষার ফলাফলের দিকেই তাকিয়ে রয়েছেন। তাঁদের বক্তব্য, পরীক্ষার ফল না জানা পর্যন্ত পরিস্থিতি স্বাভাবিক হবে না। আর যদি ‘প্লাস্টিক ডিমে’র অভিযোগ সত্যি হয়, তাহলে তার প্রভাবে ডিম বিক্রি উল্লেখযোগ্যভাবে কমতে পারে বলেই আশঙ্কা তাঁদের। নিত্যপ্রয়োজনীয় জিনিসের মূল্য নিয়ন্ত্রণে রাজ্য সরকার গঠিত টাস্ক ফোর্সের সদস্য রবীন্দ্রনাথ কোলে বলেন, ‘‘ডিম বিক্রির উপর একটা প্রভাব পড়েছে। তবে পুরোটাই এখন নির্ভর করছে রিপোর্টের উপর।’’ 
আরও একটি বিষয় চিন্তায় রেখেছে ব্যবসায়ীদের। ট্রাক ধর্মঘটের জেরে বহু পণ্যের দাম বাড়তে পারে বলে আশঙ্কা করছেন তাঁরা। ইতিমধ্যেই শহরের বিভিন্ন বাজারে বেশি দামে জিনিসপত্র বিক্রি হওয়া শুরু হয়ে গিয়েছে। ট্রাক ধর্মঘট লাগাতারভাবে চললে পরিস্থিতি জটিল হতে পারে। মানিকতলার এক ব্যবসায়ীর কথায়, ‘‘অন্যদিনের তুলনায় মাছ বেশি দামে বিক্রি হয়েছে। এভাবে চললে তো দাম আরও বাড়বে।’’ টাস্ক ফোর্সও দাম বৃদ্ধির আশঙ্কা উড়িয়ে দিচ্ছে না। এক সদস্যের কথায়, ‘‘ধর্মঘট চললে শুধু সব্জিই নয়, ডিম, মাছ, মাংস-সহ সবকিছুরই দাম বাড়বে। কারণ, বাইরে থেকে জিনিস না এলেই জোগানে ঘাটতি দেখা দেবে।’’